Tavaliselt kasvatatakse nisu merepinna kõrgusest kuni 3000  m kõrguseni, kuid Tiibetis võib nisupõldude kõrgus olla kuni 4570 m. Nisu kasvatamisel on kasvuperioodi optimaalne õhutemperatuur ligi 25° C. Erinevad liigid ja sordid kasvavad õhutemperatuuridel alates 3...4° C (talinisu) kuni 30...32° C (suvinisu). Nisu võib kasvatada seal, kus aastane sademete hulk on vahemikus 250...1750 mm. Kasvuperioodil on taimedele oluline piisava niiskuse olemasolu, liigne niiskus muudab taimed haigustele vastuvõtlikuks ning saagikus väheneb oluliselt. Nisusaagi koristusaeg on lõunapoolkeral tavaliselt oktoobrist jaanuarini ning põhjapoolkeral aprillist septembrini.[9] Kasvukohas eelistab nisu parasniisket viljakat mulda, mille pH on suurem kui 5,0.[10]